b'\n_START_ARTICLE_\nTuomaanristi\n_START_PARAGRAPH_\nTuomaanristi, vinoneli\xc3\xb6m\xc3\xa4inen puusta vuoltu lasturisti on joulukoriste saaristoalueelta, l\xc3\xa4hinn\xc3\xa4 Korppoosta ja Ini\xc3\xb6st\xc3\xa4._NEWLINE_Joulukoristeen nimi viittaa apostoli Tuomaaseen. Tuomaan p\xc3\xa4iv\xc3\xa4 (21. joulukuuta) aloittaa perinteisesti joulun ja silloin asetetaan suojelevat ristit oville tai ikkunoille. Esikuvana ovat olleet kirkkojen takorautaiset ristit._NEWLINE_Tuomaanristi eli lastukoristeinen risti muistuttaa muodollaan joulun kristillisest\xc3\xa4 sanomasta. Tervaristi maalattiin navetan oveen tai portin pieleen. Kotipiirin koristelu ristikuvioilla on hyvin vanhaa perua. Pohjanmaalta tunnetaan tapa asettaa m\xc3\xa4nnyt ristiin talon pihalle. _NEWLINE_Tuomaanristi on v\xc3\xa4hitellen 1930-luvulta l\xc3\xa4htien levinnyt koko maahan. Ruotsissa on my\xc3\xb6s Tuomaanristi\xc3\xa4 muistuttava koriste Ansgarin risti, joka on saanut nimens\xc3\xa4 Pohjolan apostolin Ansgarin mukaan.'